

**Tárgy: a** **pénzbeli és természetbeni szociális támogatások**

**rendszeréről és gyermekvédelmi ellátásokról szóló**

**rendelet módosítása és a tanyagondnoki szolgálatról szóló rendelet elfogadása**

**E L Ő T E R J E S Z T É S**

**Csemő Község Képviselőtestületének**

**2020. március 10-én tartandó ülésére**

**Tisztelt Képviselő-testület!**

A rendeletek megalkotásának szükségességét az alábbiakkal indoklom:

A ciklusprogramban meghatározott célkitűzésekkel és elvekkel összhangban, a lakosság részére nyújtott támogatások köre a 2020. évben két új ellátással bővül. A támogatási formák bővítése miatt szükségessé vált a rendelet módosítása, ezért sor került annak átfogó felülvizsgálatára is. 2020. január 29-én a Pest Megyei Kormányhivatal ellenőrizte a tanyagondnoki szolgálat működését. A rendelet felülvizsgálatakor az ellenőrzés során megfogalmazott javaslatokat is figyelembe vettük.

A felülvizsgálat eredményeként megállapítást nyert, hogy figyelemmel a szociális igazgatásról és szociális ellátásokról szóló 1993. évi III. törvény (a továbbiakban: Szt.) módosítására, a célszerűségre és az ellátási forma jelentőségére, a tanyagondnoki szolgálatra vonatkozó rendelkezéseket a jelenleginél részletesebben szükséges szabályozni. A jogbiztonság és az átláthatóság elvére, továbbá az ellátás speciális jellegére figyelemmel javaslom, hogy a tanyagondnoki szolgálatra vonatkozó rendelkezéseket külön rendeletben szabályozzuk.

Az alábbiakban a rendeletek részletes indokolását mutatom be:

**A pénzbeli és természetbeni szociális támogatások rendszeréről és gyermekvédelmi ellátásokról szóló rendelet-tervezet**

1. Új támogatási formák bevezetése

A ***babaköszöntő ajándékcsomag*** bevezetésével az önkormányzat a születéstől, az óvoda- és iskolakezdésen keresztül, figyelmet szentelve a középiskolásoknak és egyetemistáknak, a „fészekrakó” programon át, egészen a „szépkorig” elkíséri a csemői lakosokat. A csomagot a helyi gyógyszertártól rendeljük, annak összeállításában a helyi védőnők aktívan közreműködtek, így kívántuk biztosítani, hogy az abban fellelhető eszközök, ne csak jelképes, hanem minden csemői édesanyának, szociális helyzetétől függetlenül, valódi, hasznos segítséget nyújtsanak. A csomag bruttó értéke 25 000 Ft. A csomag többek között tartalmaz plédet, pelenkát, nedves törlőkendőt, orrszívó-porszívót, cumisüveget és számos hasznos apróságot, amire a gyermek érkezését követően minden háztartásban szükség van. A csomagok kiszállításáról a védőnők gondoskodnak.

Szintén új támogatási forma ***sikeres nyelvvizsgát tevő, középfokú köznevelési intézményben tanulók ösztöndíja***. A nyelvtanulás jelentőségét nem lehet eléggé hangsúlyozni, és csak idő kérdése, hogy a sikeres nyelvvizsga a felsőfokú tanulmányok megkezdésének feltételévé váljon, de megléte már most is nagy segítséget jelent mind a felsőfokú tanulmányok folytatására, mind a munkavállalásra készülő diákoknak. A nyelvvizsga megszerzése komoly anyagi megterhelést jelent a családoknak, és a tanulóktól is a szokásosnál nagyobb elkötelezettséget és energiaráfordítást követel meg.

Fentieken túl, figyelembe véve a nyelvvizsgabizonyítvány megszerzésével elérhető előnyöket (magasabb felvételi pontszám, kedvezőbb munkaerőpiaci helyzet) a bizonyítvány megszerzésének díjazása az ösztöndíjprogram bővítésével, mindenképpen indokolt.

1. A szociális szolgáltatásokat tárgyaló II. fejezet módosítása

Csemő Község Önkormányzata a szociális alapellátási feladatai körében az alábbi ellátásokat és szolgáltatásokat biztosítja:

* 1. tanyagondnoki szolgálat,
  2. étkeztetés,
  3. családsegítés,
  4. házi segítségnyújtás
  5. jelzőrendszeres házi segítségnyújtás.

A tanyagondnoki szolgálat esetében az új rendelet csupán utal arra, hogy az arra vonatkozó részletes szabályok külön rendeletben kerülnek megállapításra.

A további szociális ellátások esetében a rendelet-tervezet csak utalást tartalmaz az Szt-re, mivel az ellátások részletes szabályait a törvény állapítja meg, ezeknek a szabályoknak a szószerinti átemelése a rendeletbe, jelentősen megnövelné a joganyag terjedelmét, átláthatatlanná és nehezebben kezelhetőbbé téve azt. Külön szükságes szólni az „étkeztetés” –ről. A korábbi rendeletben összemosódott az önkormányzat által települési támogatásként, önkormányzati költségvetés terhére biztosított étkeztetés, és az önkormányzattal kötött társulási megállapodás alapján, a Ceglédi Többcélú Kistérségi Társulás fenntartásában működő Ceglédi Kistérségi Szociális Szolgáltató és Gyermekjóléti Központ útján nyújtott étkeztetés. A rendelet tervezetben előbbi, rendkívüli települési támogatásként a 19. §-ban, míg utóbbi a rendelet II. fejezetében a szociális szolgáltatások között lett szabályozva.

**A tanyagondnoki szolgálatról szóló rendelet-tervezet**

Az új rendelet részletesen szabályozza a tanyagondnoki szolgálat működésére, az ellátás igénybevételére vonatkozó rendelkezéseket.

A rendelet-tervezet 1. §-a és 2.§-a-a rögzíti a szabályozás célját, és hatályát. Több pontban határozza meg, milyen célokat kíván elérni az önkormányzat a szolgálat működtetésével és fenntartásával, melyek lényege a külterületen élők életkörülményeinek javítása.

A rendelet-tervezet 3. §-a felsorolja a tanyagondnoki szolgálat keretében ellátandó feladatokat, amelyek három csoportba sorolhatók: alapszolgáltatás, kiegészítő feladatok, valamint az önkormányzati munkát segítő szolgáltatásokat.

A 4. – 13. §-ok ezeknek a feladatoknak a leírását, részletezését tartalmazzák. Az alapszolgáltatások biztosítása községünkben elsősorban a külterületen élők számára nyújtanak segítséget, a bevásárlás, a gyógyszerek kiváltása, a háziorvosi rendelőbe szállítás, továbbá a külterületen élő óvodások és általános iskolások intézménybe szállítása és hazaszállítása tekintetében. A tanyagondnoki szolgálat feladatait, az érintett személyek igényeinek figyelembe vételével látja el. Az egyéb feladatok keretében a személyszállítás, valamint az önkormányzati rendezvények lebonyolítása és a kapcsolattartási feladatok kerülnek előtérbe. Az önkormányzati feladatok alatt a település ellátását, működését szolgáló anyag-, és árubeszerzést kell érteni az önkormányzat és intézményei számára, valamint önkormányzati információk közvetítését a lakosság részére (írásos anyagok, szórólapok terjesztése – a helyi hirdetőtáblákon való elhelyezés, illetve a szórólapok házhoz juttatása).

A tanyagondnoki szolgálat funkciója sokrétű és szerteágazó, ezért szükséges az ellátandó feladatok rangsorolása, az erre vonatkozó rendelkezéseket a 14. § tartalmazza.

A rendelet-tervezet 15. §-a az együttműködésre és kapcsolattartásra vonatkozó szabályokat tartalmazza.

A 16. § a tanyagondnoki szolgáltatás igénybevételi rendszerét határozza meg. A rendelet-tervezet a lakosság érdekében az igénybevételi eljárást leegyszerűsíti, nincs szükség megállapodásra, ellátotti nyilatkozat kitöltésére sem. A tanyagondnoknak nem kell nyilvántartást vezetni, egyedüli kötelezettsége e tekintetben a tevékenységnapló napi vezetése.

A rendelet 18. §-a rögzíti a tanyagondnok feletti munkáltatói jogkör gyakorlására vonatkozó szabályokat és a tanyagondnoki szolgálat ellátásának főbb jellemzőit a munkarend, munkaidő és a helyettesítés tekintetében.

Figyelemmel fentiekre, kérem a T. Képviselő-testületet, hogy az előterjesztéshez csatolt rendelet-tervezeteket megtárgyalni és elfogadni szíveskedjen.

Csemő, 2020. március 04.

Dr. Lakos Roland

polgármester