

Tárgy:  **Tájékoztató a civil szervezetek 2019. évi önkormányzati támogatásának felhasználásáról**

**E L Ő T E R J E S Z T É S**

**Csemő Község Képviselőtestületének**

**2020. március 10-én tartandó ülésére**

Tisztelt Képviselő-testület!

Csemő Község Önkormányzata évek óta – lehetőségeihez mérten – támogatja a helyi civil szervezetek működését, ösztönözve ezzel a lakossági önszerveződést.

A civil szervezetek bírósági nyilvántartásba vétellel jönnek létre, és az általuk meghatározott célok elérése érdekében szervezik tevékenységüket.

A választási ciklus eleje óta új támogatási rendszert alakítottunk ki és működtettünk. Nagyságrenddel növeltük meg a szervezetek támogatását, összesen több, mint 3 millió forintot fordítottunk dotációra, a minden éves költségvetésben több, mint 2millió forintot tett ki a helyi szervezetek évenkénti támogatása.

*A Képviselő-testület 2019. április 30-án elbírálta a helyi civil szervezetek kérelmeit és a 15/2019. (04.30.) számú határozatával az alábbi döntést hozta:*

* a Csemői Gyöngyvirág Nyugdíjas Egyesület 250.000.- Ft. összegű,
* a Csemői Polgárőrség 250.000.- Ft. összegű,
* a Csemői Faluvédő és Szépítő Egyesület részére 250.000.- Ft összegű
* a Gyermekünkért Alapítvány részére 100.000.- Ft összegű
* a Zöldhalmi Barátok Egyesülete részére 100.000.- Ft összegű,
* a Csemői Iskoláért Alapítvány részére 50.000.- Ft összegű

*pénzbeli támogatásban részesült.*

A pályázati adatlap tartalma szerint a támogatott szervezetek a támogatás felhasználásáról kötelesek elszámolni.

A támogatott szervezetek elkészítették és írásban benyújtották az elszámolást, mégpedig olyan formában, ahogyan azt a támogatás odaítélésekor a testület előírta (számlamásolatok csatolásával).

A *Csemői Gyöngyvirág Nyugdíjas Egyesület* az énekkarral együtt működésre, kirándulásokra és a rendezvényeken való részvételük finanszírozására fordította a támogatást.

A *Csemői* *Polgárőrség* a 2019-es esztendőben a működési kiadásait finanszírozta.

A *Csemői Faluvédő és Szépítő Egyesület* az Anyák napi virágvásár és Anyám tyúkja főzőfesztivál megrendezéséhez, továbbá a helyi környezetszépítési verseny díjainak beszerzéséhez kért és kapott pénzügyi segítséget.

A *Gyermekünkért Alapítvány* a hagyományos nyári, kéthetes erdei tábor költségeihez használta fel a támogatást.

A *Zöldhalmi Barátok Egyesülete* a hagyományosan megrendezésre kerülő családi napot és a Mihály napi bál költségeit fizette a támogatásnak köszönhetően.

A *Csemői Iskoláért Alapítvány* projektor konzolt és fali vetítővásznat vásárolt a támogatásból.

\* \* \*

*A Képviselő-testület szintén 2019. április 30-án elbírálta a NEM HELYI civil szervezetek támogatási kérelmeit is és 16/2019. (04.30.) sz. határozatával az alábbi döntést hozta:*

* a Református Egyházközség részére 70.000.-Ft összegű,
* a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére 100.000.-Ft összegű,
* a Ceglédi Mentőállomás részére 100.000.- Ft összegű,
* a Ceglédi Rendőrkapitányság részére 100.000.-Ft összegű,

*vissza nem térítendő támogatást nyújtott.*

A támogatott szervezeteknek elszámolási kötelezettség nélkül nyújtott támogatást Csemő Község Önkormányzata – bízunk benne, hogy a támogatás a segítette a céljaik megvalósítását.

\* \* \*

A civil támogatások költséghelyén az alábbi kiadásokat könyveltük még:

* Szellő Imre profi bokszoló támogatása 1.000.000.- Ft
* Csemői Palotás SE működési támogatása 1.500.000.-Ft
* CVSE működési támogatása 650.000.-Ft
* Petrik Tamás támogatása 400.000.-Ft
* Csemői Ladányi Mihály Általános Iskola sporteszköz támogatása 256.000.-Ft
* december hónapban a Csemői Hagyományőrző Egyesület 50.000.-Ft-os támogatása.

Ezen támogatásoknál adatlap használata nem történt, a szervezetek, események támogatása jótékonysági okokból valósult meg. Nem történt esetükben kötelezés arra, hogy a támogatás felhasználásáról elszámoljanak.

Kérem, hogy a Tisztelt Képviselő-testület a tájékoztatót tudomásul venni szíveskedjen.

Csemő, 2020. március 4.

Dr. Lakos Roland

polgármester